
1. Situaţia din Kosovo

 

Confruntările interetnice din Kosovo, declanşate la 17 martie a.c., au fost calificate de către comandantul NATO pentru Europa de Sud-Est, amiralul Gregory Johnson, drept "o tentativă de purificare etnică". Circa 3.600 de sârbi şi membri ai altor minorităţi etnice au părăsit provincia, după violenţele soldate cu cel puţin 28 de morţi şi mai mult de 600 de răniţi, dintre care 61 de militari ai trupelor NATO din provincie (KFOR), cel puţin şapte sate sârbeşti fiind incendiate în timpul confruntărilor.

În zeci de localităţi sârbe din Kosovo, militarii KFOR încearcă să protejeze etnicii sârbi şi casele acestora de actele de violenţă comise de etnici albanezi. Purtătorul de cuvânt al poliţiei Naţiunilor Unite, Malcolm Ashby, a declarat că poliţia ONU şi KFOR au folosit gaze lacrimogene în oraşul sârb Ceaglaviţa pentru a dispersa mii de etnici albanezi care încercau să treacă de barajele forţelor internaţionale pentru a ajunge într-un sat sârb situat la doi kilometri de Priştina. "Toate drumurile care duc în localitatea sârbă au fost blocate de forţele internaţionale", a adăugat M. Ashby. În acest sat au avut loc cele mai multe ciocniri între albanezi şi sârbi şi între albanezi şi forţele internaţionale. De asemenea, aeroportul din Priştina şi graniţa cu Serbia-Muntenegru au fost închise. Comandantul KFOR, generalul german Holger Kammerhoff, a anunţat că forţele internaţionale au dreptul să deschidă focul pentru a restabili ordinea.

Preşedintele Republicii Serbia şi Muntenegru, Svetozar Marovici, a cerut UNESCO să condamne distrugerea patrimoniului sârb din Kosovo, unde 25 de biserici şi mănăstiri ortodoxe au fost incendiate în cursul violenţelor interetnice declanşate în provincie. Potrivit oficialilor sârbi, o mare parte dintre aceste monumente erau adevărate capodopere ale arhitecturii medievale, construite în Kosovo în perioada în care provincia se afla în centrul Imperiului sârb. Din anul 1999, în provincia Kosovo au fost distruse de etnicii albanezi mai mult de 150 de biserici şi mănăstiri ortodoxe. "UNESCO trebuie să evalueze amploarea distrugerilor şi să propună măsuri de reconstrucţie şi de protecţie a patrimoniului sârb, imediat ce situaţia din Kosovo se va calma", a precizat Svetozar Marovici. 

La 21 martie a.c., Secretarul general al NATO, Jaap de Hoop Scheffer, a declarat că etnicii albanezi din Kosovo nu au dreptul să considere că îşi vor atinge scopul prin acţiuni violente. Secretarul general al NATO a afirmat că militarii din cadrul KFOR depun toate eforturile pentru a-i apăra pe locuitorii din Kosovo. De asemenea, Jaap de Hoop Scheffer, a afirmat la Priştina că violenţele izbucnite în această regiune au fost coordonate de extremişti albanezi. "Ceea ce s-a întâmplat a fost orchestrat de facţiunile extremiste ale comunităţii albaneze, iar astfel de evenimente sunt inacceptabile, trebuie condamnate şi sunt o ruşine", a declarat el. Secretarul general al Alianţei atlantice i-a chemat pe responsabilii comunităţii etnice albaneze, majoritară în Kosovo, "să condamne fără echivoc violenţele produse, apreciind că acestea au sabotat toată încrederea ce ar fi putut exista între comunităţile sârbă şi albaneză".

*

Potrivit mass-media internaţionale, provincia Kosovo, administrată de Organizaţia Naţiunilor Unite din 1999, a cunoscut, la 17 martie a.c., o zi care marchează un regres teribil. "Este o lovitură dată pentru «nation building», una din misiunile majore cărora trebuie să le facă faţă în prezent comunitatea internaţională, şi anume cum se pot restaura, pe ruinele rămase în urma unui conflict, un minimum de administraţie şi de simţ civic necesare vieţii împreună", consideră analiştii publicaţiei "Le Monde".

Din acest punct de vedere, provincia Kosovo tocmai a dat pe neaşteptate impresia că totul trebuie luat de la capăt, că nici o lecţie a trecutului nu a fost însuşită şi că întreaga comunitate internaţională a fost incapabilă să diminueze ura existentă între majoritatea albaneză din Kosovo, formată din aproximativ două milioane de persoane şi minoritatea sârbă, care numără mai puţin de 10.000. Potrivit faptelor reconstituite de autorităţile ONU, trei copii albanezi s-au înecat în apele râului Ibar (aflat la nord de capitala provinciei, Priştina), căutând să scape de sub urmărirea unor sârbi. Aceştia vroiau să se răzbune pentru atacul împotriva unui tânăr sârb, care în ajun fusese rănit de gloanţe, într-un incident atribuit unor locuitori de origine albaneză. "Reale sau false, aceste fapte vor antrena o dezlănţuire de violenţă în întreaga provincie, inclusiv la Priştina, elemente ale ambelor comunităţi confruntându-se aşa cum nu au mai făcut-o de mulţi ani", apreciază analiştii francezi, care au concluzionat că totul este un eşec important pentru comunitatea internaţională.

De la campania lansată de forţele NATO pentru alungarea trupelor sârbe, provincia Kosovo este administrată direct de către Organizaţia Naţiunilor Unite, aproximativ 20.000 de oameni ai unei impozante forţe internaţionale fiind desfăşuraţi în provincie. "Această forţă nu a fost capabilă să-i protejeze pe sârbi, nu mai mult decât a făcut-o, în 1999, după intervenţia NATO. Eşecul este mai ales politic", apreciază "Le Monde". Mandatul administraţiei ONU are la bază o rezoluţie care precizează că provincia Kosovo rămâne, cel puţin formal, sub suveranitatea statului Serbia-Muntenegru. Dar majoritatea covârşitoare a cetăţenilor din Kosovo doresc independenţa provinciei. La Priştina, adminstraţia civilă a ONU dublează un guvern autonom kosovar care solicită, în zadar, să i se dea posibilitatea de a-şi asuma prerogativele.

Orizontul politic rămâne întunecat atâta timp cât nu au fost angajate negocieri în legătură cu statutul definitiv al provinciei Kosovo, consideră analiştii francezi. Comunitatea internaţională a preferat să rămână în expectativă până la domolirea patimilor intercomunitare. Într-un moment în care partidele naţionaliste redobândesc influenţă la Belgrad, comunitatea internaţională riscă să-i vadă pe kosovari că se întorc împotriva ei, cu scopul de a forţa o schimbare de statut al provinciei, concluzionează analiştii francezi. 

2. Situaţia din Orientul Mijlociu

 

La 22 martie a.c., armata israeliană a blocat teritoriile palestiniene în Cisiordania şi Gaza, ca urmare a lichidării şeicului Ahmad Yassin, fondatorul şi liderul spiritual al Hamas, într-un raid aerian cu ţintă precisă, se arată într-un comunicat militar. "Ca urmare a raidului de elicopter, întreaga regiune a Fâşiei Gaza este închisă. Blocadă totală este impusă şi în Iudeea-Samaria (Cisiordania)", se menţionează în comunicat. În operaţiunea care l-a vizat pe şeicul A. Yassin, şi-au pierdut viaţa în total opt persoane. Purtătorul de cuvânt al armatei israeliene, Ruth Yaron, a prezentat o serie de justificări pentru raidul soldat cu moartea lui A. Yassin. "Acest lider ucigaş (...), a revendicat o lungă listă de atentate asupra unor femei, copii şi bărbaţi din Israel şi continua să planifice acte teroriste. Raidul a fost efectuat de către armata israeliană, cu acordul clasei politice, inclusiv al premierului Ariel Sharon", a precizat R. Yaron.

Premierul israelian, Ariel Sharon, a felicitat forţele israeliene de securitate, pentru raidul aerian în urma căruia a fost asasinat liderul spiritual al grupării Hamas. "Israelul l-a lovit pe primul dintre asasinii şi teroriştii palestinieni. Chintesenţa ideologiei acestui om a fost uciderea evreilor şi distrugerea statului Israel", a afirmat Ariel Sharon.

Preşedintele Autorităţii Palestiniene, Yasser Arafat, este mai periculos decât liderul spiritual al mişcării radicale Hamas, şeicul Ahmed Yassin, a apreciat Amos Gilad, consilier al premierului israelian, Ariel Sharon. "Yasser Arafat este cel mai periculos şi distructiv om din Orientul Mijlociu. Visează să distrugă Israelul, ascunzându-se sub o poleială de pacifism, dar supervizând actele teroriste. A. Yassin îşi declara în mod deschis obiectivele. În momentul de faţă aşteptăm ca din rândurile Autorităţii Palestiniene să apară o conducere normală", a declarat Amos Gilad. 

Potrivit analiştilor, mişcarea islamistă palestiniană Hamas, al cărei fondator a fost ucis într-un raid aerian israelian, a devenit, în timpul protestelor palestiniene din ultimii ani, principalul inamic declarat al Israelului. Autorul marii majorităţi a atentatelor sinucigaşe antiisraeliene, Hamas a câştigat popularitate în rândurile palestinienilor după declanşarea celei de-a doua Intifade, în septembrie 2001, în detrimentul mişcării Fatah a lui Yasser Arafat. Oficiali israelieni au avertizat, chiar după ce premierul Ariel Sharon şi-a anunţat intenţia de a retrage trupele din Fâşia Gaza, că există riscul ca gruparea să preia controlul total asupra acestui teritoriu.

Hamas - acronim în arabă pentru Mişcarea de Rezistenţă Islamică - a fost creată la 14 decembrie 1987, la scurt timp după declanşarea primei Intifade, de către un grup de militanţi islamişti din Frăţia Musulmană, printre care se număra şi şeicul A. Yassin. Noua grupare îşi propunea să contracareze influenţa exercitată de Jihadul Islamic, mişcare de mică amploare, cu orientare integristă şi pro-iraniană. Dacă Jihadul este o organizaţie de tip militar, Hamas şi-a dezvoltat, în decursul anilor, o reţea vastă de asistenţă socială şi opere de binefacere, destinate în special şcolilor, acest lucru explicând în mare măsură influenţa pe care o exercită în teritoriile palestiniene. Experţii consideră că Hamas dispune de 700 - 1200 de militanţi activi şi de zeci de mii de simpatizanţi.

Opunându-se categoric acordurilor de la Oslo din 1993 privind autonomia palestiniană, Hamas susţine crearea unui stat islamic pe teritoriul Palestinei şi distrugerea statului israelian. În ultimele luni, Hamas a semnalat însă o uşoară modificare de poziţie, având în vedere, pentru prima dată, să accepte, cu titlu temporar, crearea unui stat palestinian independent în Cisiordania şi Fâşia Gaza, cu Ierusalimul de Est drept capitală. 

Unii analişti palestinieni consideră că această abordare reprezintă un indiciu privind intenţia Hamas de a participa la viaţa politică şi administrarea Fâşiei Gaza, după retragerea israeliană. Hamas a refuzat să participe la alegerile organizate în 1996 în teritorii, devenind astfel principala mişcare de opoziţie faţă de Autoritatea Palestiniană. Aripa armată a grupării Hamas, Brigăzile Ezzedin al-Qassam, a revendicat cele mai sângeroase atentate antiisraeliene, soldate cu sute de morţi în ultimii zece ani. În februarie şi martie 1996, Israelul a fost confruntat cu patru atentate, soldate cu peste 50 de morţi, iar Hamas a revendicat trei dintre acestea, determinând blocarea procesului de pace şi revenirea dreptei naţionaliste la putere în Israel. 

În ultimii trei ani, Hamas şi aripa sa armată s-au impus drept vârf de lance al Intifadei, comiţând numeroase atentate sinucigaşe pe teritoriul Israelului, deseori în colaborare cu alte grupuri armate palestiniene. Cel mai recent atentat, comis la 14 martie în portul Ashdod, a determinat guvernul israelian să decidă o intensificare a raidurilor şi a operaţiunilor de eliminare a liderilor palestinieni. De altfel, înaintea asasinării şeicului A. Yassin, armata israeliană a lansat numeroase operaţiuni de lichidare a liderilor Hamas. 

În septembrie 2003, Uniunea Europeană a inclus mişcarea pe lista organizaţiilor teroriste. 

Aripa militară a mişcării Hamas a promis uciderea a sute de israelieni, pentru a răzbuna asasinarea liderului său spiritual, şeicul Ahmad Yassin, de către Israel, se arată într-un comunicat. "Cel care a luat decizia uciderii şeicului Ahmad Yassin a hotărât, în fapt, moartea a sute de sionişti", conform Brigăzilor Ezzedine al-Qassam. Textul citat include şi o ameninţare voalată la adresa Statelor Unite. "Sioniştii nu au comis acest act fără să obţină aprobarea Administraţiei americane teroriste şi aceasta trebuie să-şi asume responsabilitatea pentru această crimă", se arată în comunicat. De asemenea, potrivit mesajului, riposta faţă de acest atac va depăşi cadrul teritoriilor palestiniene şi Israelului. "Toţi musulmanii din lumea islamică vor avea onoarea de a lua parte la ripostă", se adaugă în comunicat. 

Pe de altă parte, un lider al mişcării palestiniene Hamas, Abdel Aziz al-Rantissi, a declarat că războiul cu Israelul a început. "De-acum, războiul cu aceşti asasini, aceşti criminali şi aceşti terorişti este deja deschis. Răzbunarea uciderii şeicului A. Yassin nu va fi obişnuită, va provoca un cutremur în Israel", a declarat el.

*

Asasinarea de către Israel a fondatorului şi liderului spiritual al mişcării islamiste palestiniene Hamas, şeicul Ahmad Yassin, a provocat numeroase reacţii europene de protest, fapta fiind considerată contrară normelor de drept internaţional. 

"Franţa, ca toate ţările Uniunii Europene, condamnă fără rezervă terorismul, dar şi toate actele de violenţă, mai ales când este vorba de acte contrare dreptului internaţional", a declarat preşedintele francez Jacques Chirac, în cadrul unei conferinţe de presă comune organizate la Paris cu premierul irlandez Bertie Ahern. 

La Londra, purtătorul de cuvânt al premierului britanic Tony Blair a precizat, în cadrul unei conferinţe de presă, că "Marea Britanie recunoaşte dreptul Israelului de a se apăra împotriva terorismului, dar în acelaşi timp credem că fiecare măsură luată trebuie să fie în conformitate cu legile internaţionale, fără să fie nici disproporţionată, nici excesivă". 

La rândul său, şeful guvernului portughez, Manuel Durao Barroso, într-o declaraţie făcută presei, a deplâns "spirala violenţei" în Orientul Mijlociu după asasinarea şeicului Yassin. El a reamintit că guvernul său a condamnat "întotdeauna orice fel de violenţă, provenită fie din partea Israelului, fie din partea palestinienilor". 

Şeful diplomaţiei germane, Joschka Fischer, a estimat că "terorismul şi violenţa nu vor duce decât la creşterea numărului victimelor în rândul celor nevinovaţi în conflictul israeliano-palestinian". 

Elveţia a condamnat şi ea ferm asasinarea şeicului Ahmad Yassin, pe care o consideră că este de natură "să exacerbeze spirala violenţei în Orientul Mijlociu". Într-un comunicat dat publicităţii la Geneva, Departamentul federal de Externe al Elveţiei a estimat că o asemenea acţiune este "contrară dreptului internaţional umanitar care interzice execuţiile fără judecată".

 

3. Impactul atentatelor teroriste de la Madrid asupra economiei europene

 

Analiştii şi experţii economici consideră că atacurile teroriste care au avut loc recent la Madrid "nu ar urma să provoace acelaşi traumatism ca şi cele de la New York din 2001". Cu toate acestea, analiştii nu exclud o diminuare a consumului, creşterea economică rămânând moderată.

Majoritatea experţilor aşteaptă să vadă dacă atacurile teroriste de la Madrid ar putea repune în cauză fragila relansare europeană. Deja neliniştite după publicarea, în ultimele zile, a unor cifre scăzute pe linie de producţie şi de comerţ în Franţa, Germania şi Italia, pieţele economice sunt în expectativă. La 15 martie, ansamblul pieţelor europene a înregistrat o scădere puternică, într-o săptămână, pieţele bursiere europene pierzând peste 8%. Aceste reacţii ale pieţei ar fi excesive, potrivit opiniei majorităţii economiştilor. "Dacă şocul atentatelor spaniole este real, susţin economiştii, el nu este de aceeaşi natură ca şi cel din 11 septembrie 2001".

"Atentatele de la World Trade Center au provocat un veritabil traumatism Statelor Unite. Pentru americani, acestea constituiau o violare a unui teritoriu până atunci cruţat. Europa nu are aceeaşi istorie. Ea este, din nefericire, obişnuită cu războaiele şi cu conflictele. Şocul psihologic este mult mai puţin puternic", rezuma Herve Goulletquer, coordonator pentru studii europene al "Credit Lyonnais". Cu toate acestea, "iluzia că Europa ar putea rămâne la adăpost de războiul terorist s-a risipit definitiv în ruinele gării Atocha", subliniază numeroşi analişti. Lumea a devenit mai periculoasă, iar atentatele fac de acum înainte parte din climatul economic permanent. "De la atentate, există o foarte puternică amplificare a incertitudinii. Preţul ei este volatilitatea. Toată lumea o plăteşte printr-un supracost asupra dobânzilor, acţiunilor, primelor de asigurare, etc", afirma Rene Defossez, analist la "CDC Ixis". Această societate de bursă a făcut studii asupra perceperii riscului în urma atentatelor. Potrivit experţilor, volatilitatea bursieră a crescut în medie cu aproximativ 20% în trei zile, în timp ce, după 11 septembrie 2001, a crescut cu 40%.

Majoritatea economiştilor recunosc că evaluează cu greu situaţia de acum înainte. "În toamna anului 2001, s-a crezut că impactul va fi considerabil", subliniază Xavier Timbaud, economist la Observatorul francez privind Conjuncturile Economice. În realitate, atentatele au precipitat îndeosebi o încetinire economică deja perceptibilă. Iar în acest început de an, relansarea a avut loc în Statele Unite şi în Asia. "În discursurile oficiale, relansarea în Europa era anunţată ca imediată. Nu este imposibil să se instaleze o amânare", a adăugat economistul francez.

Martine Aubert, director de studii economice la "CCF Banque", consideră că acest risc este real. "Încrederea consumatorilor se va redresa cu greu. Evenimentele de la Madrid vor alimenta această reticenţă", a afirmat expertul francez. "Un şoc care a picat prost în condiţiile în care ultimele cifre de conjunctură sunt precare. Relansarea economică este fragilă, iar Uniunea Europeană nu are nevoie de terorism. Institutul german pentru Cercetări Economice (IFO) şi Institutul Naţional de Statistică şi Studii Economice (Insee) din Franţa au consemnat o diminuare a dinamicii exporturilor", a subliniat Alain Henriot, coordonatorul sectorului de previziuni al Centrului de supraveghere economică al Camerei de Comerţ şi Industrie din Paris.

La rândul său, Pascal Blanche, director de studii la "Credit Agricole", analizează actuala creştere economică, comparând-o cu o rachetă cu trei trepte. "Primul etaj s-a aprins pentru toată lumea: a avut loc încălzirea globală a schimburilor de bunuri şi servicii. În pofida aprecierii euro, întreprinderile europene exportă. Întrebarea care se pune acum este de a afla dacă ceea ce s-a petrecut în Spania este de natură să obstrucţioneze treapta a doua, adică relansarea investiţiilor. Cât priveşte etajul al treilea, scăderea şomajului înainte de sfârşitul anului, este evident prea devreme pentru a ne pronunţa", a afirmat el.

Fără a se pronunţa în legătură cu creşterea economică, mulţi analişti se aşteaptă la contralovituri sectoriale. Turismul, aeronautica, produsele de lux apar din nou ca fiind sectoarele cele mai expuse. Unii nu exclud însă repercusiuni mai largi, cu scăderi în domeniul achiziţionării de produse electrocasnice şi automobile. "Nu trebuie să aşteptăm o reacţie patriotică precum în Statele Unite, unde americanii au consumat în mod forţat pentru a susţine economia după atentate", a afirmat Herve Goulletquer.

În Europa se aşteaptă mai degrabă sporirea economiilor din motive de precauţie. Această prudenţă ar risca să incite întreprinderile ca, la rândul lor, să întârzie investiţiile. Grupurile care au renunţat la orice cheltuieli în Europa pentru a-şi concentra eforturile asupra Asiei ar putea fi incitate să-şi prelungească aceste opţiuni şi în acest an. De asemenea, marile proiecte în domeniul investiţiilor ar putea fi amânate, în aşteptarea unui orizont mai degajat. "Este un scenariu de expectativă pe care nu îl exclud", a afirmat economistul Philippe Chalmin. Anterior acesta prognoza o creştere economică de 1,5% în acest an, după atentatele de la Madrid estimând o creştere de 1%. Toate celelalte previziuni se menţin pe o creştere fragilă, de numai 1,5 - 1,7%.

Perspectiva unei blocări a relansării economice ar putea determina autorităţile europene să reacţioneze?, se întreabă retoric analiştii şi experţii economici. Ei apreciază că scăderea dobânzilor, reducerea impozitelor, o relansare bugetară, instrumente care au fost utilizate din plin de către guvernul american, după atentatele din 2001 - sunt de neimaginat în Europa anului 2004. 

 

4. Situaţia din Irak la un an de la declanşarea acţiunii militare anglo-americane

 

Politicienii republicani şi democraţi au dezbătut, la 17 martie a.c., în Camera Reprezentanţilor, un proiect de rezoluţie prin care erau omagiate trupele americane şi populaţia irakiană, cu ocazia împlinirii unui an de la declanşarea războiului din Irak. 

Rezoluţia adoptată cu 327 de voturi pentru şi 93 împotrivă, enumeră crimele şi actele teroriste comise de Saddam Hussein şi îi felicită pe irakieni pentru curajul de care au dat dovadă în faţa opresiunii fostului regim şi pentru adoptarea unei Constituţii provizorii. În acelaşi timp, documentul elogiază forţele americane şi pe cele ale coaliţiei pentru acţiunile lor. 

Preşedintele Camerei Reprezentanţilor, republicanul Dennis Hastert, a sprijinit acest proiect, care subliniază determinarea Statelor Unite în ceea ce priveşte angajamentele asumate în Irak şi faptul că înlăturarea de la putere a lui Saddam Hussein asigură mai multă securitate Statelor Unite şi comunităţii internaţionale. 

Opoziţia democrată a criticat proiectul de rezoluţie care susţine politica preşedintelui George W. Bush în Irak, ignorând costurile financiare şi umane ale conflictului, precum şi erorile serviciilor de spionaj privind armele de distrugere în masă, care nu au fost descoperite pe teritoriul irakian. Deşi şi-au exprimat sprijinul pentru militarii din Irak, democraţii au apreciat că intervenţia din această ţară nu a dus la reducerea ameninţării teroriste la adresa Statelor Unite şi a comunităţii internaţionale. "Adevărul este că Irakul nu reprezenta o ameninţare iminentă pentru Statele Unite", a declarat democratul Robert Wexler.

*

Coaliţia internaţională din Irak rămâne solidă, în pofida intenţiei Spaniei de a-şi retrage trupele, a afirmat, la 19 martie a.c., secretarul de stat american, Colin Powell, aflat într-o vizită la Bagdad. El a felicitat trupele americane şi angajaţii Autorităţii Provizorii a Coaliţiei. "Aţi înlăturat un regim dictatorial odios care era o ameninţare atât pentru propriul popor cât şi pentru lume", a afirmat C. Powell. Oficialul american a reamintit că în martie 2004 se împlinesc 16 ani de la masacrul comis de armata irakiană la Halabja, unde în anul 1988 au fost ucişi 5000 de etnici kurzi.

"Coaliţia din Irak este puternică, cele circa 30 de ţări care participă făcându-şi bine treaba", a declarat C. Powell. El a subliniat că nu războiul din Irak a condus la sporirea acţiunilor teroriste, subliniind că nu acest război este cauza instabilităţii din lume. 

Ministrul francez de externe, Dominique de Villepin, a afirmat, într-un interviu, că războiul din Irak nu a contribuit la sporirea stabilităţii. "Să ne rezumăm la fapte: înaintea războiului, în Irak nu existau terorişti. Acum această ţară este unul dintre centrele terorismului global", a precizat D. de Villepin. 

C. Powell a contrazis aceste declaraţii, precizând că "numeroase atacuri teroriste din întreaga lume nu au nimic de-a face cu Irakul". "Atentatele din Indonezia, Arabia Saudită, Columbia sau Maroc se explică prin faptul că există terorişti care încearcă să destabilizeze naţiunile ce încearcă să-şi construiască un viitor mai bun", a continuat secretarul de stat american. 

În acelaşi context, Kofi Annan, Secretarul general al ONU, a declarat, la 18 martie a.c., că Naţiunile Unite au decis să trimită cât mai curând posibil o nouă misiune în Irak pentru a sprijini tranziţia politică în această ţară. Kofi Annan a primit din partea Consiliului de guvernare de tranziţie irakian cererea ca ONU să-l ajute în procesul de tranziţie politică şi în coordonarea alegerilor, care ar urma să se desfăşoare înainte de sfârşitul lunii ianuarie a anului 2005. După o întrevedere cu consilierul său pentru Irak, Lakhdar Brahimi, Kofi Annan a afirmat că i-a trimis Consiliului de Securitate al ONU o scrisoare prin care îl informează că este "dispus să trimită o nouă echipă condusă de L. Brahimi, imediat ce va fi posibil". 

Lakhdar Brahimi a condus deja în Irak, în luna ianuarie, o misiune a ONU care a evaluat posibilitatea de a se desfăşura alegeri înainte de 30 iunie, data la care este prevăzut transferul deplinei puteri către irakieni. Misiunea respectivă a ajuns la concluzia că alegerile au nevoie de o perioadă de pregătire de cel puţin opt luni.

*

În acelaşi context, marele ayatollah irakian, Ali Sistani, a declarat că Naţiunile Unite nu trebuie să recunoască Legea fundamentală adoptată la începutul lunii martie de Consiliul de guvernare de tranziţie din Irak. Într-o scrisoare adresată trimisului special al ONU în regiune, Lakhdar Brahimi, liderul spiritual al musulmanilor şiiţi a afirmat că nu va primi delegaţia condusă de oficialul internaţional, dacă Naţiunile Unite "nu adoptă o poziţie clară conform căreia Adunarea Naţională irakiană va fi sprijinită de Legea fundamentală şi acest lucru va fi menţionat într-o rezoluţie a Consiliului de Securitate al ONU privind Irakul". 

În mesajul transmis reprezentantului ONU, Ali Sistani şi-a exprimat temerile "că autoritatea de ocupaţie va fi tentată să includă Constituţia provizorie într-o rezoluţie a Consiliului de Securitate al ONU, ceea ce îi va conferi o legitimitate internaţională, lezând poporul irakian". "Această lege care stipulează conducerea Irakului de un consiliu prezidenţial compus din trei persoane - un kurd, un arab sunit şi un şiit - consacră confesionalismul şi rasismul în viitorul sistem politic al ţării", a adăugat marele ayatollah irakian. 

 

5. Reuniunea extraordinară a miniştrilor de interne şi de justiţie ai UE

 

În perioada 19-20 martie a.c., la Bruxelles, a avut loc reuniunea extraordinară a miniştrilor de interne ai statelor membre ale Uniunii Europene, consacrată luptei comune împotriva terorismului, după atentatele din 11 martie de la Madrid. În cursul reuniunii, miniştrii europeni au discutat în legătură cu măsurile ce trebuie luate pentru o mai bună cooperare în materie de luptă împotriva terorismului. 

Ministrul german de interne, Otto Schily, a pledat pentru înfiinţarea unei "reţele de informaţii europene", pentru a nu se mai perpetua situaţia existentă, în care "nu ştie stânga ce face dreapta, deoarece poliţia europeană Europol şi Eurojust nu au voie să schimbe nici un fel de informaţii". "Acest lucru se va rezolva. Vor exista rezultate concrete. Ne vom consulta cum putem să ne îmbunătăţim reţeaua de informaţii. Avem nevoie de un schimb rapid, în timp real, al tuturor informaţiilor relevante privind securitatea", a declarat ministrul german de interne. 

Numirea unei persoane, însărcinată cu coordonarea acţiunilor antiteroriste comunitare, a întrunit consensul în cadrul reuniunii UE, au afirmat mai mulţi miniştri de interne şi de justiţie din ţările membre. Desemnarea unui astfel de coordonator nu a fost însă dezbătută propriu-zis de către miniştri, deţinătorul portofoliului internelor din Franţa, Nicolas Sarkozy, precizând că "profilul acestui super-comisar european, ca şi mijloacele de care va dispune nu au fost definite". Ministrul belgian al justiţiei, Laurette Onkelinx, a afirmat, pe de altă parte, că respectiva funcţie ar putea să fie confirmată oficial de Consiliul European care se va întruni pe 25 şi 26 martie la Bruxelles. 

Propunerea a fost avansată de Înaltul reprezentant al UE pentru politică externă, Javier Solana, încă înaintea producerii atentatelor teroriste de la Madrid, fiind susţinută apoi şi de premierul irlandez Bertie Ahern, a cărui ţară deţine preşedinţia semestrială a Uniunii.

Membrii Comisiei Europene au primit mai degrabă cu răceală ideea prezentată de şeful executivului european, Romano Prodi, privind crearea unui post de comisar însărcinat cu lupta împotriva terorismului. "Nimeni nu a respins această idee", a declarat purtătorul de cuvânt al Comisiei, Reijo Kemppinen, precizând însă că unii comisari au "exprimat rezerve". Pentru cei reticenţi, "unul dintre aspectele problemei este probabil acela de a şti dacă «Dl. sau D-na Antiterorism» constituie cel mai bun mijloc de a combate terorismul", a explicat purtătorul de cuvânt.

Cu prilejul reuniunii, miniştrii de interne ai UE au adoptat şi alte măsuri de luptă împotriva terorismului.

Înaltul Reprezentant al Uniunii Europene pentru Politică Externă şi Securitate Comună, Javier Solana, a lansat un avertisment împotriva reacţiei disproporţionate faţă de ameninţarea teroristă pe continent, apreciind că Europa nu se află în război cu terorismul, în ciuda atentatelor de la Madrid. "Trebuie să ne opunem cu toată energia terorismului, dar nu putem să ne schimbul modul de trai. Suntem nişte democraţi care iubim libertatea. Dacă ne schimbăm modul de gândire, atunci vom contribui la victoria terorismului", a spus J. Solana. 

Printre instrumentele de care are nevoie UE pentru a face faţă terorismului "avem nevoie de o mai bună cooperare la nivel de poliţie, justiţie şi servicii secrete", a spus el. "În acest sens, un coordonator antiterorism al UE ar putea fi de mare folos, având în vedere că schimbul de informaţii este unul din mijloacele cele mai eficiente în această luptă", a adăugat J. Solana, care este de părere că nu trebuie uitate "rădăcinile răului: state instabile, dispreţul faţă de drepturile omului şi pauperizarea populaţiei". 

 

6. Relansarea de către preşedinţia irlandeză a UE a discuţiilor privind Constituţia europeană

 

În perspectiva summit-ului UE de primăvară de la Bruxelles, preşedinţia irlandeză a Uniunii doreşte să profite de această şansă pentru a ajunge la un acord în privinţa Constituţiei europene înainte de extinderea forului comunitar cu zece noi state membre. Potrivit oficialilor europeni, dacă preşedinţia irlandeză va constata în cadrul acestui summit că este posibil un compromis între cei 25 de lideri ai Uniunii extinse, în luna aprilie a.c. ar putea fi convocată o nouă Conferinţă Interguvernamentală (CIG).

Cu prilejul summit-ului european desfăşurat la sfârşitul anului trecut la Bruxelles, liderii viitoarei Uniuni a "celor 25" nu au reuşit să ajungă la un compromis. "În orice caz, nu vom organiza noi reuniuni dacă nu suntem siguri că vom obţine un acord. Pentru moment, nu ne aflăm în această situaţie. Va fi mult mai dificil în cel de-al doilea semestru al anului", a subliniat ministrul irlandez pentru afaceri europene, Dick Roche. "Guverne noi în Grecia şi Spania, creşterea euroscepticismului, începutul campaniei electorale pentru alegerile europene din 13 iunie - sunt elemente care lucrează împotriva noastră", a apreciat Dick Roche. 

După eşecul din decembrie 2003, premierul irlandez, Bertie Ahern, a avut sarcina de a-şi consulta toţi colegii europeni înainte de a prezenta un raport pe această temă la summit-ul din martie 2004 de la Bruxelles. "Aceste discuţii trebuie să rămână confidenţiale, dar pot spune că există semne ale unei evoluţii la anumiţi parteneri. În orice caz, există voinţă şi vom face tot posibilul să ajungem la un compromis", a precizat el. Premierul irlandez i-a avertizat pe liderii UE că trebuie să-şi schimbe poziţiile dacă doresc să se ajungă la încheierea negocierilor privind noua Constituţie în timpul mandatului irlandez al UE şi înainte de alegerile europene. Premierul irlandez declarase anterior că statele membre nu doreau să facă nici un fel de compromis în legătură cu sistemul de vot în Consiliul de Miniştri. CIG din decembrie 2003 a eşuat din cauza refuzului Spaniei şi Poloniei de a accepta sistemul dublei majorităţi propus de Constituţie în locul formulei oferite de Tratatul de la Nisa. 

Premierul Bertie Ahern a continuat negocierile cu liderii UE până la 17 martie, după care va elabora un raport ce va fi prezentat la summit-ul din 25-26 martie de la Bruxelles. Raportul va prezenta poziţiile statelor Uniunii extinse şi va recomanda următorii paşi pentru o nouă CIG.

La rândul său, premierul belgian, Guy Verhofstadt, a declarat că va propune prelungirea termenului limită pentru menţinerea principiului un stat - un comisar până în anul 2014, spre deosebire de propunerea Convenţiei privind Viitorul Europei pentru o Comisie Europeană redusă începând cu anul 2009. "O structură mai restrânsă a Comisiei este esenţială pentru evitarea apariţiei unui directorat al statelor mari în cadrul executivului european", a declarat şeful executivului belgian.

Guvernul polonez se declară încrezător în posibilitatea unui compromis până la finalul preşedinţiei irlandeze a UE. "Contăm pe experienţa şi imaginaţia Irlandei", a declarat Jaroslaw Pietras, secretar de stat pentru integrare europeană, care recunoaşte dificultăţile care trebuie depăşite. Eşecul summit-ului din decembrie 2003 revine, în opinia multor lideri europeni, Poloniei. Spania şi Polonia s-au opus ferm Franţei şi Germaniei, care doreau înscrierea în Constituţie a sistemului de vot cu dublă majoritate pe care Convenţia l-a preconizat pentru funcţionarea Consiliului de Miniştri. 

Acuzată că poartă o parte din responsabilitate în eşecul de la Bruxelles, Polonia doreşte să se prezinte într-o manieră mai bună. "Suntem favorabili unui compromis, aşa cum atestă nenumăratele contacte şi întâlniri pe care le-am avut la toate nivelele cu partenerii noştri europeni", a precizat Jaroslaw Pietras. 

"Pe fond, Polonia nu s-a mişcat deloc, continuă să apere ajungerea la un compromis pe baza Tratatului de la Nisa, în timp ce Franţa şi Germania sprijină proiectul de Constituţie", a declarat un diplomat european. "Noi dorim ca sistemul de vot stabilit la Nisa să fie testat, să tragem concluziile din această experienţă pentru a trece apoi la un alt sistem", a precizat un oficial polonez. Potrivit analiştilor, prudenţa arătată de Polonia îi va permite probabil să iasă din impasul în care a aruncat-o propria intransigenţă, rezumată de sloganul "Nisa sau moartea" şi întreţinută de opoziţie. Totul se petrece în contextul în care guvernul, minoritar în Parlament, atacat de forţele politice de dreapta şi de stânga, încearcă să uite această temă pentru a putea face să treacă mai uşor un compromis pe care altădată îl respingea.

Recentele propuneri germane ar putea duce la avansarea discuţiilor. "Problema este atât de sensibilă, că nu am făcut nici un comentariu. Nu există o formulă magică!", a apreciat Dick Roche. "Pentru a găsi un mijloc de a explica mai bine Europa cetăţenilor, irlandezii au avut o idee deosebită", a declarat Noelle Lenoir, ministrul irlandez pentru afaceri europene, şi anume organizarea pentru prima dată a unei întâlniri a celor 25 de miniştri de externe. Această reuniune va avea loc la Dublin, la 7-8 aprilie a.c. "Ne dăm seama că nu există un sentiment veritabil al cetăţeniei europene. Uniunea nu poate funcţiona decât pe baza unei alchimii: este vorba de punerea în comun a tuturor reţetelor noastre", a afirmat Noelle Lenoir. 

Germania a semnalat că este dispusă să ajungă la un compromis în apriga dezbatere legată de numărul de voturi în Consiliul de Miniştri, o decizie care ar putea impulsiona negocierile legate de noua Constituţie a UE. Germania a indicat că este pregătită să privească favorabil o nouă formulă de vot care ar reduce puterea statelor mari de a bloca initiaţivele UE. Propunerea, înaintată de preşedinţia irlandeză a UE, va spori puterea statelor mici, adoptarea deciziilor fiind astfel mult mai uşoară. Potrivit analiştilor, faptul că Germania a făcut prima mutare ar putea ajuta şi alţi protagonişti, în special Spania şi Polonia, "să se depărteze de poziţiile lor fixe".

Oficialii germani au declarat că o propunere a preşedinţiei irlandeze de a reduce elementul populaţie şi de a spori elementul state membre din ecuaţie nu ar încălca principiul dublei majorităţi. Însă, modificarea regulilor pentru ca deciziile să poată fi luate de 55% dintre statele UE care să reprezinte 55% din populaţia Uniunii ar împiedica cele trei mari state - Marea Britanie, Franţa şi Germania - să blocheze singure o anumită decizie. Împreună populaţia lor reprezintă 44% dintre totalul "UE-25". Acest lucru ar diminua, potrivit analiştilor, temerile Spaniei şi Poloniei, principalii oponenţi ai sistemului cu dublă majoritate de vot. "Nu putem spera să convingem Spania şi Polonia să accepte această Constituţie dacă suntem complet inflexibili. Dacă irlandezii vin cu o astfel de problemă, nu va fi respinsă din cauza Germaniei", declara Rainder Steenblock, purtătorul de cuvânt pentru probleme europene din cadrul Partidului Ecologist, membru al coaliţiei germane.

Un alt semnal privind un mai mare angajament public în favoarea Constituţiei a fost reprezentat de scrisoarea comună trimisă recent de premierul britanic, Tony Blair şi de cel italian, Silvio Berlusconi, preşedinţiei irlandeze a UE. În acel document, cei doi lideri subliniază că "sunt hotărâţi să coopereze într-o manieră mai constructivă către un acord ambiţios şi bun" şi că speră ca acesta să fie obţinut pe durata mandatului preşedinţiei irlandeze. 

Până la alegerile parlamentare care au avut loc recent, Spania a continuat să facă declaraţii dure în legătură cu prevederile Constituţiei. Diplomaţii spanioli au respins propunerea de compromis a Germaniei, considerând că nu reprezintă un punct de plecare. Liderii spanioli au susţinut că acest compromis nu merge suficient de departe pentru că nu permite Spaniei, stat de mărime medie, să formeze uşor o minoritate de blocaj.

În timp ce liderii UE încearcă să depăşească divergenţele majore dintre ei, un grup de câţiva studenţi ar putea avea o soluţie pentru această problemă. Zece studenţi ai Colegiului Europa din Natolin (Polonia) au adus un suflu nou în problema dificilă a noului sistem de vot în UE extinsă, prezentând recent o propunere de compromis ministrului polonez de externe, Wlodzimiersz Cimoszewicz, în cadrul unui colocviu internaţional desfăşurat pe această temă la Varşovia. 

Nemultumiţi de modul în care evoluau lucrurile, cei zece au căutat o cale de mijloc între Tratatul de la Nisa şi sistemul de vot propus de Convenţia privind Viitorul Europei. "Am dorit ceva care să nu acorde atât de multă putere statelor mari cât oferea sistemul propus de Convenţie, dar care să ţină cont de mărimea populaţiei", a explicat unul din membrii grupului. Cei zece tineri propun un sistem de majoritate triplă bazat pe o formulă matematică, prin care o decizie să fie luată dacă este susţinută de 50% dintre statele membre, reprezentând 50% din populaţia comunitară şi 60% din ponderea voturilor.

O serie de oficiali consideră că singura soluţie ar fi crearea unei Europe cu mai multe viteze, cu un grup de ţări mai avansate care să decidă în problemele de ansamblu. Printre ei se numără şi fostul premier al Franţei, Edouard Balladur, actualmente membru al Adunării Naţionale a Franţei, care şi-a explicat punctul de vedere invocând situaţiile diferite în care se află în prezent diferitele state membre UE. Întrebându-se retoric "Câte Europe?", el apreciază drept inutil să se pretindă progresul în acelaşi ritm al tuturor statelor membre, întrucât, spune fostul premier francez, la acest lucru nu se ajunge decât după mulţi ani. "Uniunea Europeană cu 25 sau 27 de ţări va rămâne încă mult timp o Europă ai cărei membri se vor afla în situaţii diferite ca urmare a perioadelor de tranziţie acordate unora sau a clauzelor de excepţie recunoscute altora", consideră Edouard Balladur.

El a declarat că a crezut mult timp că Europa ar putea fi organizată în trei cercuri: primul, "cercul avansat", în care s-ar grupa statele decise să meargă mai profund în special în domeniile economic, monetar, diplomatic şi militar; un "cerc de drept comun", regrupând ansamblul statelor membre ale UE; în fine, al treilea, "cercul lărgit", care ar oferi ţărilor vecine situate în imediata apropiere a Uniunii mijloacele de a coopera cu aceasta mai eficient decât ţările mai depărtate. "Mai este valabilă astăzi această concepţie? Doar în parte!", afirma fostul premier francez, apreciind că ideea despre o Europă cu o singură viteză era valabilă la începuturile comunităţii europene, când ea grupa doar câteva state din Europa Occidentală aflate la momentul respectiv în stadii comparabile de dezvoltare economică.

Dacă se doreşte să fie totul clar, ţinând cont de realităţi, rămân încă multe de făcut pentru a se ajunge la o Uniune capabilă să ia decizii pe bază de solidaritate şi care le permite celor care vor să avanseze mai rapid să facă acest lucru, spune Edouard Balladur. El consideră că ţările membre trebuie să-şi fixeze o serie de sarcini precise:

- adoptarea cât mai rapid posibil a proiectului Constituţiei valabile pentru 25 şi, desigur, pentru 27 de state, chiar dacă în materie de politică externă şi de apărare ea va fi doar în mică măsură eficientă;

- definirea statutului şi a relaţiilor cu Uniunea în legătură cu ceea ce se înţelege prin "noii vecini" şi precizarea numelor acestor ţări, ceea ce implică reglementarea cazului Turciei;

- definirea relaţiilor dintre diversele cercuri particulare cu competenţe speciale cu Uniunea în ansamblul său;

- precizarea clară pentru aceste cercuri a faptului că ele trebuie să rămână deschise pentru toate ţările care doresc să intre, dacă acestea îndeplinesc condiţiile necesare;

- tratarea cu obiectivitate a problemei relaţiilor transatlantice, pentru ca fiecare să fie convins să participe la o apărare europeană mai bine organizată, mai autonomă, care să nu slăbească Alianţa, ci dimpotrivă, să o consolideze;

- amânarea cu mai mulţi ani a oricărei decizii privind extinderea suplimentară a Uniunii, pentru a se verifica ceea ce funcţionează potrivit noilor reguli într-o manieră eficientă şi fără perioade de criză;

- precizarea mai clară a perspectivelor bugetare pe termen mediu, pentru ca extinderea Europei să nu se traducă prin sarcini suplimentare imposibil de susţinut de principalele state contribuabile.

